Document ID: 32009R0723

Reference:
8.8.2009
HU
Az Európai Unió Hivatalos Lapja
L 206/1
A TANÁCS 723/2009/EK RENDELETE
(2009. június 25.)
az európai kutatási infrastruktúráért felelős konzorcium (ERIC) közösségi jogi keretéről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 171. cikkére és 172. cikke első bekezdésére,
tekintettel a Bizottság javaslatára,
tekintettel az Európai Parlament véleményére (1),
tekintettel az Európai Gazdasági és Szociális Bizottság véleményére (2),
tekintettel a Régiók Bizottsága véleményére (3)
mivel:
(1)
A Szerződés 171. cikke alapján a Közösség közös vállalkozásokat vagy egyéb olyan struktúrákat hozhat létre, amelyek a közösségi kutatási, technológiafejlesztési és demonstrációs programok szabályszerű végrehajtásához szükségesek.
(2)
Az európai kutatási infrastruktúrák támogatása és fejlesztése a Közösség állandó célkitűzése, ahogy ezt legutóbb az Európai Közösség kutatási, technológiafejlesztési és demonstrációs tevékenységekre vonatkozó hetedik keretprogramjáról (2007–2013) szóló, 2006. december 18-i 1982/2006/EK európai parlamenti és tanácsi határozat (4) és különösen a „Kapacitások” egyedi programról szóló, 2006. december 19-i 2006/974/EK tanácsi határozat (5) is tükrözi.
(3)
Az európai kutatási infrastruktúrák használatának és fejlesztésének hagyományos támogatása eddig főként a tagállamok meglévő kutatási infrastruktúráinak támogatásában nyilvánult meg, az utóbbi években azonban nyilvánvalóvá vált, hogy olyan erőfeszítésekre is szükség van, amelyek új struktúrák kifejlesztésére ösztönöznek, mégpedig olyan jogi keret megteremtése révén, amely alkalmas e struktúrák közösségi szintű megteremtésének és működtetésének előmozdítására.
(4)
Ez az igény számos alkalommal kifejezésre jutott, mind politikai szinten a tagállamok és a közösségi intézmények részéről, mind pedig az európai kutatóközösség különböző szereplői, közöttük vállalkozások, kutatóközpontok és egyetemek, továbbá különösen a Kutatási Infrastruktúrák Európai Stratégiai Fóruma (ESFRI) részéről.
(5)
Annak ellenére, hogy a közösségi KTF-keretprogramok keretében régóta felismerték a világszínvonalú tudományos kutatási infrastruktúrák központi szerepét a Szerződés 163. cikkében meghatározott közösségi KTF-célkitűzések elérése szempontjából, az e struktúrák létrehozására, finanszírozására és működtetésére vonatkozó szabályok még mindig töredékesek és régiónként eltérőek. Mivel az európai kutatási infrastruktúrák a Közösség azon globális partnereinek infrastruktúráival állnak versenyben, akik jelentős beruházásokat végeznek – és fognak végezni – a korszerű, nagyszabású kutatási infrastruktúrákba, és mivel ezek az infrastruktúrák egyre összetettebbek és költségesebbek, gyakran meghaladva egyetlen tagállam vagy akár földrész erejét, szükségessé vált a Szerződés 171. cikkében rejlő valamennyi lehetőséget olyan jogi keret létrehozása révén feltárni és kiaknázni, amely megállapítja a közösségi KTF-programok hatékony végrehajtásához szükséges közösségi szintű európai kutatási infrastruktúrák létrehozásának és működtetésének eljárásait és feltételeit. Ez az új jogi keret kiegészítené a nemzeti, nemzetközi és közösségi jogban létező egyéb jogi formákat.
(6)
Ellentétben a közös technológiai kezdeményezésekkel, amelyeket a Közösség részvételével és pénzügyi hozzájárulásával működő közös vállalkozásként alapítanak, az európai kutatási infrastruktúráért felelős konzorciumot (a továbbiakban: ERIC) nem az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet (6) 185. cikkének értelmében vett közösségi szervként célszerű létrehozni, hanem olyan jogalanyként, amelynek a Közösség nem szükségszerűen tagja, és amelynek nem nyújt a költségvetési rendelet 108. cikke (2) bekezdésének f) pontja értelmében vett pénzügyi hozzájárulást.
(7)
Mivel a tagállamok és a Közösség – a Szerződés 164. és 165. cikkének megfelelően – szorosan együttműködnek kutatási tevékenységeik egymást kiegészítő tervezésében és végrehajtásában, indokolt, hogy kutatási infrastruktúrák e jogi formában való létrehozására vonatkozó szükségleteiket az érdekelt tagállamok – egyedül vagy más minősített szervezetek bevonásával – maguk határozzák meg, saját kutatási és technológiafejlesztési tevékenységeik, valamint a Közösség követelményei alapján. Ugyanezért indokolt az ERIC-hez való csatlakozást megnyitni az érdekelt tagállamok előtt, a kutatási és technológiafejlesztési keretprogramhoz társult, minősített országok (a továbbiakban: társult országok), a szükséges feltételeknek megfelelő harmadik országok, valamint szakosított kormányközi szervezetek esetleges részvételével együtt. A teljes jogú tagságon felül a tagállamoknak lehetővé kell tenni, hogy az alapszabályban meghatározott feltételek mellett megfigyelők is lehetnek az ERIC-ben.
(8)
Az e rendelettel létrehozott ERIC egy kutatási infrastruktúra létrehozását és nem gazdasági alapon való működtetését kapja elsődleges feladatául; forrásai legnagyobb részét ezen elsődleges feladata ellátására kell fordítania. Az innováció, valamint az ismeret- és technológiaátadás elősegítése érdekében meg kell engedni, hogy az ERIC olyan, korlátozott mértékű gazdasági tevékenységeket folytathasson, amelyek elsődleges feladatához szorosan kötődnek és annak teljesítését nem veszélyeztetik. Az ERIC-hez hasonló kutatási infrastruktúrák létrehozása nem zárja ki, hogy az egyéb jogi formával rendelkező összeurópai érdekű kutatási infrastruktúrákról is elmondható legyen, hogy hozzájárulnak az európai kutatás fejlődéséhez, így az ESFRI által kidolgozott ütemterv végrehajtásához. A Bizottság biztosítani fogja, hogy az ESFRI-tagok és egyéb érdekelt felek tájékoztatást kapjanak ezekről az egyéb jogi formákról.
(9)
A kutatási infrastruktúráknak az európai kutatási tevékenységek hatékony támogatása révén hozzá kell járulniuk a közösségi tudományos kiválóságnak és a közösségi gazdaság versenyképességének közép- és hosszú távú előrejelzéseken alapuló fenntartásához. Ennek eléréséhez – az alapszabályuknak megfelelően – a teljes európai kutatóközösség előtt nyitva kell állniuk, és arra kell törekedniük, hogy a jelenleginél jobban kiépítsék az európai tudományos kapacitásokat, ezáltal hozzájárulva az Európai Kutatási Térség fejlesztéséhez.
(10)
Az ERIC létrehozására szolgáló eljárás hatékonysága lehetővé tétele érdekében az ERIC-et létrehozni kívánó szervezeteknek kérelmet kell benyújtaniuk a Bizottsághoz, ez utóbbinak pedig független szakértők bevonásával – amely magában foglalhatja az ESFRI-t – értékelnie kell, hogy a javasolt kutatási infrastruktúra megfelel-e e rendeletnek. A kérelemnek tartalmaznia kell a fogadó tagállam arra vonatkozó nyilatkozatát, hogy az ERIC-et – létrehozásának időpontjától – a közös hozzáadottértékadó-rendszerről szóló, 2006. november 28-i 2006/112/EK tanácsi irányelv (7) és a jövedékiadó-köteles termékekre vonatkozó általános rendelkezésekről és e termékek tartásáról, szállításáról és ellenőrzéséről szóló, 1992. február 25-i 92/12/EGK tanácsi irányelv (8) alkalmazásában vett nemzetközi szervként vagy szervezetként ismeri el. Az ERIC-nek továbbá az állami támogatásra vonatkozó szabályoknak megfelelően az építési beruházásra, az árubeszerzésre és a szolgáltatásnyújtásra irányuló közbeszerzési szerződések odaítélési eljárásainak összehangolásáról szóló, 2004. március 31-i 2004/18/EK európai parlamenti és tanácsi irányelv (9) alkalmazásában nemzetközi szervezetként bizonyos mentességeket kell élveznie.
(11)
Az átláthatóság érdekében az ERIC létrehozásáról szóló határozatot közzé kell tenni az Európai Unió Hivatalos Lapjában. Ugyanezen ok miatt az ilyen határozathoz mellékelni kell az alapszabálya alapvető elemeit.
(12)
Tevékenységeinek a lehető leghatékonyabb végzése érdekében az ERIC-et a létrehozásról szóló határozat hatálybalépésének időpontjától jogi személyiséggel és a legszélesebb körű jogképességgel kell felruházni. Az alkalmazandó jog megállapítása érdekében az ERIC-nek az egyik tagállam vagy társult ország tagjának területén létesítő okirat szerinti székhellyel kell rendelkeznie.
(13)
Az ERIC-nek legalább három tagállamból taggal kell rendelkezni és csatlakozhatnak hozzá minősített társult országok és a társult országoktól eltérő harmadik országok, valamint szakosított kormányközi szervezetek is.
(14)
Tekintettel e rendelet közösségi dimenziójára, az ERIC tagjainak közgyűlésén a tagállamoknak együttesen szavazati többséggel kell rendelkezniük.
(15)
E jogi keret alkalmazása céljából az alapszabályban részletesebb előírásoknak kell szerepelniük, és az alapszabály alapján a Bizottságnak kell megvizsgálnia, hogy a kérelem megfelel-e az e rendelettel létrehozott keretnek.
(16)
Biztosítani kell, hogy egyrészről az ERIC rendelkezzen a szükséges rugalmassággal az alapszabálya módosítására, másrészről pedig hogy az ERIC létrehozójaként a Közösség egyes alapvető elemeket saját ellenőrzése alatt tartson. Az ERIC-et létrehozó határozathoz csatolt alapszabály alapvető elemét érintő módosítás esetén a szóban forgó módosítást – annak hatálybalépését megelőzően – az ERIC létrehozását lehetővé tevő eljárással azonos eljárás alapján hozott bizottsági határozattal kell jóváhagyni. Minden egyéb módosítást jelezni kell a Bizottságnak, aki a módosítás ellen kifogást emelhet, ha e rendelettel ellentétesnek ítéli.
(17)
Az ERIC-nek létre kell hoznia a tevékenységei eredményes irányításához szükséges saját szerveit. Az alapszabályban meg kell határozni, hogyan lássák el ezek a szervek az ERIC jogi képviseletét.
(18)
Pénzügyi hatáskörének gyakorlása során az ERIC-nek szigorú költségvetési elveknek megfelelően kell a tevékenységeit végeznie.
(19)
Az ERIC a költségvetési rendelet VI. címével összhangban finanszírozásban részesíthető. A kohéziós politika keretében – a vonatkozó közösségi szabályozással összhangban – szintén nyújtható finanszírozás.
(20)
Feladata leghatékonyabb teljesítése érdekében és jogi személyiségének logikus következményeként az ERIC felel a tartozásaiért. Annak érdekében, hogy vagyoni felelősségük tekintetében a tagok számukra megfelelő megoldást találhassanak, lehetővé kell tenni, hogy az alapszabály a tagok hozzájárulására korlátozódó vagyoni felelősségen túlmenő, többféle felelősségi rendszerről rendelkezhessen.
(21)
Mivel az ERIC-et a közösségi jog alapján hozzák létre, működését – a létesítő okirat szerinti székhelye szerinti állam joga mellett – a közösségi jognak kell szabályoznia. Az ERIC más államban is tevékenykedhet. Az ERIC alapszabályában meghatározott különleges esetek tekintetében ez utóbbi állam jogát kell alkalmazni. Az ERIC-re ezenkívül az alapszabályával összhangban lévő végrehajtási szabályokat kell alkalmazni.
(22)
A tagállamok alkalmazhatnak vagy elfogadhatnak minden olyan törvényt, rendeletet vagy közigazgatási rendelkezést, amely nem ellentétes e rendelet hatályával vagy célkitűzéseivel.
(23)
Az e rendeletnek való megfelelés kielégítő ellenőrzésének biztosítása érdekében az ERIC-nek éves jelentést kell benyújtania a Bizottságnak, valamint a Bizottság és az illetékes hatóságok részére továbbítania kell minden olyan körülményre vonatkozó információt, amely feladatainak megfelelő ellátását súlyosan veszélyeztetheti. A Bizottságnak magyarázatot és/vagy intézkedéseket kell kérnie az ERIC-től és/vagy tagjaitól, ha az éves jelentés vagy az egyéb körülmények alapján a Bizottság azt feltételezi, hogy az ERIC súlyosan megsérti e rendeletet vagy más alkalmazandó jogi rendelkezést. Szélsőséges esetben, és ha nem hoznak korrekciós intézkedéseket, a Bizottság hatályon kívül helyezheti az ERIC-et létrehozó határozatot; ez a döntés az ERIC felszámolását eredményezi.
(24)
Mivel e rendelet célját, azaz a tagállamok által az európai kutatási infrastruktúra keretének létrehozását nemzeti alkotmányos rendszerük keretében a tagállamok nem tudják kielégítően megvalósítani, ezért ezek – a probléma transznacionális jellegéből fakadóan – közösségi szinten jobban megvalósíthatók, a Közösség intézkedéseket hozhat a Szerződés 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően e rendelet nem lépi túl az e célok eléréséhez szükséges mértéket.
(25)
E rendelet elsődleges célja a közösségi kutatási, technológiafejlesztési és demonstrációs programok hatékony végrehajtása, és mivel az e rendelet végrehajtásához szükséges intézkedések alapvetően irányítási intézkedések, ezeket az intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozat (10) 4. cikkében előírt irányítóbizottsági eljárásnak megfelelően kell elfogadni,
ELFOGADTA EZT A RENDELETET:
1. cikk
Tárgy
Ez a rendelet megállapítja az európai kutatási infrastruktúráért felelős konzorcium (a továbbiakban: ERIC) létrehozására vonatkozó követelményeknek és eljárásoknak, valamint ezek hatásainak a jogi keretét.
2. cikk
Fogalommeghatározások
E rendelet alkalmazásában a következő fogalommeghatározásokat kell alkalmazni:
a)   „kutatási infrastruktúra”: olyan létesítmények, erőforrások és kapcsolódó szolgáltatások, amelyeket a tudományos közösség az adott területtel kapcsolatos élvonalbeli kutatásához használ; tudásalapú erőforrások, például gyűjtemények, archívumok, strukturált tudományos információk; olyan információs és kommunikációs technológiai infrastruktúrák, mint a Grid, a számítástechnikai eszközök, a szoftverek és a távközlési eszközök, valamint a kutatás kiválóságának eléréséhez szükséges bármilyen más egyedi eszköz. E kutatási infrastruktúrák lehetnek egy helyszínre telepítettek vagy szétszórtak (hálózatba szervezett erőforrások);
b)   „harmadik ország”: olyan állam, amely nem az Európai Unió tagállama;
c)   „társult ország”: olyan harmadik ország, amely részese a Közösséggel létrejött nemzetközi megállapodásnak, amelynek értelmében és amely alapján az érintett ország pénzügyi hozzájárulást nyújt a közösségi kutatási, technológiafejlesztési és demonstrációs programok egészéhez vagy egy részéhez.
3. cikk
Feladat és egyéb tevékenységek
(1)   Az ERIC elsődleges feladata kutatási infrastruktúra létrehozása és működtetése.
(2)   Az ERIC nyereségszerzési cél nélkül látja el elsődleges feladatát. Mindazonáltal, korlátozottan végezhet gazdasági tevékenységeket, amennyiben ezek szorosan kapcsolódnak az elsődleges feladatához, és nem veszélyeztetik annak ellátását.
(3)   Az ERIC külön számvitelt vezet a gazdasági tevékenységeivel kapcsolatos kiadásokról és bevételekről; ezeket piaci áron, vagy ha azt nem lehet megállapítani, ésszerű árréssel megnövelt teljes költségen számolja el.
4. cikk
Az infrastruktúrával kapcsolatos követelmények
Az ERIC által létrehozandó kutatási infrastruktúrának a következő követelményeknek kell megfelelnie:
a)
szükséges az európai kutatási programok és projektek végrehajtásához, beleértve a közösségi kutatási, technológiafejlesztési és demonstrációs programok megfelelő végrehajtását;
b)
hozzáadott értéket képvisel az Európai Kutatási Térség (EKT) megerősítésében és strukturálásában, és jelentős mértékben hozzájárul az érintett tudományos és technológiai területek nemzetközi szintű fejlesztéséhez;
c)
az alapszabályában meghatározott szabályok tiszteletben tartása mellett a tagállamok és a társult országok kutatói számára tényleges hozzáférést engedélyez;
d)
hozzájárul az Európai Kutatási Térségen belül az ismeretek és/vagy a kutatók mobilitásához, és az Unió valamennyi tagállamában fokozza a szellemi képességek kihasználását; és
e)
hozzájárul a közösségi kutatási, technológiafejlesztési és demonstrációs tevékenységek eredményeinek terjesztéséhez és hasznosításához.
5. cikk
Az ERIC létrehozása iránti kérelem
(1)   Az ERIC létrehozását kérelmező jogalanyok (a továbbiakban: kérelmezők) kérelmet nyújtanak be a Bizottsághoz. A kérelmet az uniós intézmények hivatalos nyelveinek egyikén, írásban kell benyújtani, és a következőket kell tartalmaznia:
a)
az ERIC létrehozására irányuló, a Bizottsághoz intézett kérelem;
b)
az ERIC-nek a 10. cikkben említett alapszabályára vonatkozó javaslat;
c)
az ERIC által létrehozandó és működtetendő kutatási infrastruktúráról készült – különösen a 4. cikk szerinti követelményekre kitérő – műszaki és tudományos leírás;
d)
A fogadó tagállam nyilatkozata arról, hogy az ERIC-et létrehozásának időpontjától a 2006/112/EK irányelv 143. cikke g) pontjának és 151. cikke (1) bekezdése b) pontjának értelmében nemzetközi szervezetként és a 92/12/EGK irányelv 23. cikke (1) bekezdésének második francia bekezdése értelmében nemzetközi szervezetként ismeri el. Az e rendelkezésekben megállapított mentességek korlátozásait és feltételeit az ERIC tagjai között létrejött megállapodásban kell rögzíteni.
(2)   A Bizottság az e rendeletben megállapított feltételeknek megfelelően elbírálja a kérelmet. Az elbírálás során ki kell kérnie független szakértők véleményét, különösen az ERIC tervezett tevékenységeinek tárgykörében. Az elbírálás eredményéről értesítik a kérelmezőket, szükség esetén felkérve őket arra, hogy egészítsék ki vagy módosítsák a kérelmet.
6. cikk
Határozat a kérelemről
(1)   A Bizottság az 5. cikk (2) bekezdésében említett elbírálás eredményére figyelemmel és összhangban a 20. cikkben említett eljárással:
a)
határozatot fogad el az ERIC létrehozásáról, miután meggyőződött az e rendeletben megállapított követelmények teljesüléséről; vagy
b)
elutasítja a kérelmet, amennyiben megállapítja, hogy nem teljesülnek az e rendeletben előírt követelmények, ideértve az 5. cikk (1) bekezdésének d) pontjában említett nyilatkozat hiányát is.
(2)   A kérelmezők értesítést kapnak a kérelem tárgyában hozott határozatról. Elutasítás esetén a döntést világos és pontos megfogalmazásban meg kell indokolni a kérelmezőknek.
Az ERIC-et létrehozó határozatot ezenkívül közzé kell tenni az Európai Unió Hivatalos Lapjának L sorozatában.
(3)   Az ERIC-et létrehozó határozathoz mellékelni kell az alapszabály azon alapvető elemeit, amelyeket a 10. cikk b)–f) pontja, valamint g) pontjának i–vi. alpontja említ, és amelyek a kérelemben szerepelnek.
7. cikk
Az ERIC jogállása
(1)   Az ERIC a létrehozásáról szóló határozat hatálybalépésének időpontjától jogi személyiséggel rendelkezik.
(2)   Az ERIC minden tagállamban a nemzeti jog szerint a jogi személyeket megillető legteljesebb jogképességgel rendelkezik. Az ERIC jogosult különösen ingó és ingatlan vagyont, valamint szellemi tulajdont szerezni, birtokolni és elidegeníteni, szerződést kötni, továbbá bíróság előtt eljárni.
(3)   Az ERIC a 2004/18/EK irányelv 15. cikke c) pontjának értelmében vett nemzetközi szervezet.
8. cikk
Székhely és név
(1)   Az ERIC létesítő okirat szerinti székhellyel rendelkezik egyik olyan tagjának területén, amely tagállam, vagy társult ország.
(2)   Az ERIC neve e rendelet értelmében tartalmazza az „ERIC” rövidítést.
9. cikk
Tagsági kritériumok
(1)   A következők válhatnak az ERIC tagjaivá:
a)
a tagállamok;
b)
a társult országok;
c)
a társult országoktól eltérő harmadik országok;
d)
a kormányközi szervezetek.
(2)   Az ERIC tagsága legalább három tagállamból áll. További tagállamok az alapszabályban megállapított tisztességes és ésszerű feltételek mellett bármikor csatlakozhatnak hozzá tagként, illetve az alapszabályban rögzített feltételekkel szavazati jog nélküli megfigyelőként. További társult országok és a társult országoktól eltérő harmadik országok, valamint kormányközi szervezetek – a tagság összetételében bekövetkezett változásokra vonatkozó, az alapszabályban megállapított feltételeknek és eljárásoknak megfelelően – szintén csatlakozhatnak, amennyiben a tagoknak a 12. cikk a) pontjában előírt közgyűlése ezt jóváhagyja.
(3)   A tagállamok a tagok közgyűlésén együttesen rendelkeznek a szavazati jogok többségével.
(4)   A tagállamokat, társult országokat vagy harmadik országokat az ERIC tagjaként megillető jogok gyakorlása és az abból eredő kötelezettségek teljesítése során egy vagy több közintézmény – beleértve a régiókat –, vagy közfeladattal megbízott magánintézmény is képviselheti.
(5)   Az ERIC-hez csatlakozó társult országok, valamint az ERIC-et létrehozni kívánó, vagy ahhoz tagként csatlakozni kívánó harmadik országok és kormányközi szervezetek elismerik, hogy az ERIC a 7. cikk (1) és (2) bekezdésével összhangban jogi személyiséggel és jogképességgel rendelkezik, és a 15. cikk alapján megállapított szabályok alkalmazandók rá.
(6)   Az ERIC-et létrehozni kívánó, vagy ahhoz tagként csatlakozni kívánó társult országok és harmadik országok az 5. cikk (1) bekezdése d) pontjának és a 7. cikk (3) bekezdésének megfelelő bánásmódban részesítik az ERIC-et.
10. cikk
Alapszabály
Az ERIC alapszabálya legalább a következőket tartalmazza:
a)
a tagok, a megfigyelők és adott esetben a tagokat képviselő jogalanyok névsora, valamint a tagság és a képviselet összetételének a 9. cikkel összhangban történő módosítására vonatkozó eljárások és feltételek;
b)
az ERIC feladatai és tevékenységei;
c)
a létesítő okirat szerinti székhely a 8. cikk (1) bekezdésével összhangban;
d)
az ERIC neve a 8. cikk (2) bekezdésével összhangban;
e)
a fennállás időtartama és a felszámolási eljárás a 16. cikkel összhangban;
f)
a felelősségi szabályok a 14. cikk (2) bekezdésének megfelelően;
g)
a következőkre vonatkozó alapelvek:
i.
a felhasználók hozzáférésére vonatkozó politika;
ii.
tudományos értékelési politika;
iii.
terjesztési politika;
iv.
a szellemi tulajdonnal kapcsolatos politika;
v.
foglalkoztatáspolitika, beleértve az esélyegyenlőséget;
vi.
az átláthatóság, a megkülönböztetésmentesség és a verseny alapelveit tiszteletben tartó közbeszerzési politika;
vii.
adott esetben a létesítmények leállítása;
viii.
az adatokkal kapcsolatos politika;
h)
a tagok jogai és kötelezettségei, beleértve az egyensúlyban levő költségvetéshez való hozzájárulás kötelezettségét és a szavazási jogot;
i)
az ERIC szervei, azok szerepe, feladatköre, összetétele és döntéshozatali eljárásai, különös tekintettel az alapszabály módosítására a 11. és 12. cikkel összhangban;
j)
a munkanyelv(ek) meghatározása;
k)
az alapszabály végrehajtásának szabályai.
Az alapszabály az ERIC honlapján és a létesítő okirat szerinti székhelyén nyilvánosan hozzáférhető.
11. cikk
Az alapszabály módosításai
(1)   Az ERIC-nek a 10. cikk b)–f) pontjával, valamint g) pontjának i–vi. alpontjában említett ügyekkel kapcsolatos valamennyi alapszabály-módosítást jóváhagyás céljából be kell jelentenie a Bizottságnak. Az ilyen módosítás csak a jóváhagyó határozat hatálybalépését követően lép hatályba. A Bizottság értelemszerűen alkalmazza a 5. cikk (2) bekezdését és a 6. cikket.
(2)   Az (1) bekezdésben nem említett alapszabály-módosításokat az ERIC-nek elfogadásuktól számított tíz napon belül be kell jelentenie a Bizottságnak.
(3)   A Bizottság a bejelentéstől számított 60 napon belül kifogást emelhet a módosítás ellen, megindokolva, hogy a módosítás miért nem felel meg az e rendeletben előírt követelményeknek.
(4)   A módosítás csak akkor lép hatályba, amikor a kifogásra megállapított időszak lejárt vagy a Bizottság arról lemondott, vagy a felhozott kifogást visszavonta.
(5)   A módosításra vonatkozó kérelem a következőket tartalmazza:
a)
a javasolt, illetve adott esetben elfogadott módosítás szövege, valamint hatálybalépésének időpontja;
b)
az alapszabály egységes szerkezetbe foglalt módosított szövege.
12. cikk
Az ERIC szervezete
Az alapszabály legalább a következő szervekről és azoknak a következő hatásköreiről rendelkezik:
a)
a tagok közgyűlése, amely teljes döntéshozatali hatáskörrel rendelkezik, beleértve a költségvetés elfogadását is;
b)
a tagok közgyűlése által kinevezett igazgató vagy igazgatótanács, amely az ERIC végrehajtó szerve és jogi képviselője.
Az alapszabály meghatározza, hogy az igazgatótanács tagjai miként látják el az ERIC jogi képviseletét.
13. cikk
Költségvetési elvek, beszámoló és ellenőrzés
(1)   Az ERIC valamennyi bevételi és kiadási tétele szerepel az egyes pénzügyi évekre összeállítandó becslésekben és a költségvetésben. A költségvetés bevételeinek és kiadásainak egyensúlyban kell lenniük.
(2)   Az ERIC tagjai biztosítják az előirányzatoknak a hatékony és eredményes pénzgazdálkodás alapelveinek megfelelő felhasználását.
(3)   A költségvetés összeállítása és végrehajtása, valamint a beszámoló benyújtása az átláthatóság elvének megfelelően történik.
(4)   Az ERIC beszámolójához csatolni kell a pénzügyi év költségvetési és pénzgazdálkodására vonatkozó jelentést.
(5)   Az ERIC-re vonatkoznak a beszámoló elkészítésére, benyújtására, ellenőrzésére és közzétételére alkalmazandó jogban előírt követelmények.
14. cikk
Felelősség és biztosítás
(1)   Az ERIC felelős a tartozásaiért.
(2)   Minden tag kizárólag az ERIC-nek nyújtott hozzájárulása erejéig tartozik pénzügyi felelősséggel annak tartozásaiért. A tagok az alapszabályban rögzíthetik, hogy a saját hozzájárulásukat meghaladó, meghatározott felelősséget vagy korlátlan felelősséget vállalnak.
(3)   Amennyiben a tagok anyagi felelőssége nem korlátlan, az ERIC megfelelő biztosítást köt az infrastruktúra kiépítésével és működésével összefüggő különös kockázatok fedezésére.
(4)   A Közösség nem felel az ERIC tartozásaiért.
15. cikk
Alkalmazandó jog és joghatóság
(1)   Az ERIC létrehozására és belső működésére a következők alkalmazandók:
a)
a közösségi jog, különösen ez a rendelet, valamint a 6. cikk (1) bekezdésének a) pontjában és a 11. cikk (1) bekezdésében említett határozatok;
b)
az a) pontban említett jogi aktusok rendelkezései által nem vagy csak részben szabályozott kérdések esetében azon állam joga, amelyben az ERIC létesítő okirat szerinti székhelye található;
c)
az alapszabály és annak végrehajtási szabályai.
(2)   Az Európai Közösségek Bírósága rendelkezik joghatósággal a tagok között az ERIC-kel kapcsolatban felmerülő, valamint a tagok és az ERIC közötti jogvitákban, továbbá bármilyen jogvitában, amelyben a Közösség fél.
(3)   Az ERIC és harmadik személyek közötti jogvitákban a joghatóságra vonatkozó közösségi jogszabályokat kell alkalmazni. A közösségi jogszabályokban nem szabályozott esetekben a jogviták rendezésére illetékes joghatóság megállapítása azon állam joga szerint történik, amelyikben az ERIC létesítő okirat szerinti székhelye található.
16. cikk
Felszámolás és fizetésképtelenség
(1)   Az alapszabály meghatározza az ERIC-nek a tagok közgyűlése által hozott határozat alapján történő felszámolása esetén alkalmazandó eljárást. A felszámolás a tevékenységeknek egy másik jogi személyre való átruházásához vezethet.
(2)   Azt követően, hogy a tagok közgyűlése elfogadta a felszámolásról szóló határozatot, az ERIC-nek indokolatlan késedelem nélkül, és minden esetben a határozat elfogadásától számított tíz napon belül értesítenie kell a Bizottságot. A Bizottság erről értesítést tesz közzé az Európai Unió Hivatalos Lapjának C sorozatában.
(3)   Az ERIC-nek a felszámolási eljárás lezárását követően indokolatlan késedelem nélkül, és minden esetben tíz napon belül értesítenie kell a Bizottságot. A Bizottság erről értesítést tesz közzé az Európai Unió Hivatalos Lapjának C sorozatában. Az ERIC az értesítés közzétételének napján szűnik meg.
(4)   Amennyiben az ERIC bármikor nem tudja tartozását megfizetni, erről haladéktalanul értesíti a Bizottságot. A Bizottság erről értesítést tesz közzé az Európai Unió Hivatalos Lapjának C sorozatában.
17. cikk
Jelentéstétel és ellenőrzés
(1)   Az ERIC-nek éves jelentést kell készítenie a tevékenységéről, amelyben különösen a 3. cikkben említett tevékenységeinek a tudományos, operatív és pénzügyi vonatkozásairól kell beszámolnia. Ezt a jelentést a tagok közgyűlésének jóvá kell hagynia, és a kérdéses pénzügyi év végétől számítva hat hónapon belül továbbítani kell a Bizottságnak, valamint az érintett hatóságoknak. Ezt a jelentést nyilvánosságra kell hozni.
(2)   Az ERIC és az érintett tagállamok minden olyan körülményről tájékoztatják a Bizottságot, amely súlyosan veszélyeztetheti az ERIC feladatainak megfelelő ellátását, vagy akadályozhatja az ERIC-et az e rendeletben megállapított feltételek teljesítésében.
(3)   A Bizottság magyarázatot kér az ERIC-től és/vagy annak tagjaitól, ha okkal feltételezi, hogy az ERIC súlyosan megsérti ezt a rendeletet, az annak alapján elfogadott határozatokat vagy más alkalmazandó jogi eszközt.
(4)   Ha a Bizottság, miután az ERIC-nek és/vagy tagjainak ésszerű időt engedélyezett észrevételeik megtételére, megállapítja, hogy az ERIC súlyosan megsérti ezt a rendeletet, az annak alapján elfogadott határozatokat vagy más alkalmazandó jogi eszközt, megfelelő korrekciós intézkedéseket javasolhat az ERIC-nek és tagjainak.
(5)   Ha nem kerül sor korrekciós intézkedésekre, a Bizottság a 20. cikkben megállapított eljárás alkalmazásával hatályon kívül helyezheti az ERIC létrehozásáról szóló határozatot. Erről a hatásról értesítik az ERIC-et, és azt közzéteszik az Európai Unió Hivatalos Lapjának L sorozatában. A határozat az ERIC felszámolását vonja maga után.
18. cikk
Megfelelő rendelkezések
A tagállamok meghozzák az e rendelet hatékony alkalmazásának biztosításához szükséges intézkedéseket.
19. cikk
Jelentések és felülvizsgálat
A Bizottság legkésőbb 2014. július 27-ig jelentést küld az Európai Parlamentnek és a Tanácsnak a rendelet alkalmazásáról és – adott esetben – annak javasolt módosításairól.
20. cikk
Bizottsági eljárás
(1)   A Bizottságot irányítóbizottság segíti.
(2)   Az e cikkre történő hivatkozáskor az 1999/468/EK határozat 4. és 7. cikkét kell alkalmazni.
Az 1999/468/EK határozat 4. cikkének (3) bekezdésében előírt határidő két hónap.
21. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2009. június 25-én.
a Tanács részéről
az elnök
L. MIKO
(1)  A 2009. február 19-i vélemény (a Hivatalos Lapban még nem tették közzé).
(2)  A 2009. január 14-i vélemény (a Hivatalos Lapban még nem tették közzé).
(3)  HL C 76., 2009.3.31., 6. o.
(4)  HL L 412., 2006.12.30., 1. o.
(5)  HL L 54., 2007.2.22., 101. o.
(6)  HL L 248., 2002.9.16., 1. o.
(7)  HL L 347., 2006.12.11., 1. o.
(8)  HL L 76., 1992.3.23., 1. o.
(9)  HL L 134., 2004.4.30., 114. o.
(10)  HL L 184., 1999.7.17., 23. o.

Summary:
Európai kutatási infrastruktúráért felelős konzorcium (ERIC)
Európai kutatási infrastruktúráért felelős konzorcium (ERIC)
 
ÖSSZEFOGLALÓ AZ ALÁBBI DOKUMENTUMRÓL:
723/2009/EK rendelet – az európai kutatási infrastruktúráért felelős konzorciumot (ERIC) létrehozó jogi keret
MI A RENDELET CÉLJA?
A rendelet célja európai érdekeltségű kutatási infrastruktúrák létrehozása és működtetése több uniós ország és társult ország* között egy új jogi eszköz, az ERIC biztosítása révén. Az ERIC jogi keret használható új vagy meglévő, egy helyszínre telepített vagy szétszórt kutatási infrastruktúrák.
FŐBB PONTOK
Az ERIC az Európai Bizottság határozatával létrehozott jogi személy. Jogi személyiséggel és az össze uniós országban elismert legteljesebb jogképességgel rendelkezik. Az ERIC belső felépítése rugalmas, és azt a tagjai a alapszabályában határozzák meg. A tagjai (uniós országok és bizonyos feltételek között társult országok, más nem uniós országok és nemzetközi szervezetek) a rendelettel összhangban tárgyalásokat folytatnak az ERIC alapszabályának tartalmáról és annak mellékleteiről. Az ERIC tagjainak felelőssége az adott tagok hozzájárulására korlátozódhat. Az ERIC-et fogadó tagállam az ERIC-et a hozzáadottérték-adóról (HÉA) szóló 2006/112/EK irányelv és a jövedéki adóról szóló 2008/118/EK irányelv alkalmazásában nemzetközi szervezetként ismeri el. Az ERIC ezért bizonyos korlátozások és feltételek mellett mentességet élvezhet ezen adók alól az összes uniós országban történő vásárlásakor. Az ERIC az EU közbeszerzési szabályainak értelmében nemzetközi szervezetnek minősül. Az ERIC saját közbeszerzési szabályokat fogadhat el. Az ERIK – főszabály szerint – non-profit tevékenységeket folytat. Folytathat azonban korlátozott mértékű gazdasági tevékenységeket, amennyiben azok elsődleges feladatához szorosan kötődnek és a kutatási infrastruktúra céljának teljesítését nem veszélyeztetik. Az ERIC-nek a székhelyét egyik tagországában (uniós országban vagy az uniós kutatási keretprogramhoz társult országban) kell tartania. Megnevezésének tartalmaznia kell az „ERIC” rövidítést. Az ERIC létrehozásához minimális taglétszám szükséges. A minimális összetétel legalább egy uniós ország és 2 másik ország, amelyek vagy uniós országok vagy társult országok. Más tagok az alapszabályban meghatározott feltételektől függően később csatlakozhatnak. Az ERIC létrehozásához a következő követelményeknek kell teljesülniük:európai kutatási tevékenységek elvégzéséhez szükséges;jelentős mértékű hozzájárulást képvisel uniós és nemzetközi szinten a tudomány és technológia terén;az európai kutató közösség számára tényleges hozzáférést engedélyez;hozzájárul a kutatók mobilitásához és az ismeretek megosztásához az európai kutatási térségen belül;hozzájárul a kutatási, technológiai és demonstrációs tevékenységek eredményeinek terjesztéséhez és hasznosításához. Az ERIC létrehozása iránti kérelmeket a Bizottsághoz kell benyújtani. Ezeknek a következőket kell tartalmazniuk:az ERIC létesítése iránti kérelem;a létesítő okirat tervezete (tagok listája, az ERIC székhelye és elnevezése, a tagok jogai és kötelezettségei, az ERIC szervei és azok hatásköre, összetétele és döntéshozatali eljárásai, az ERIC időtartama, alapelvei, munkanyelv, az alapszabály végrehajtásának szabályai);műszaki és tudományos leírás;a fogadó uniós ország nyilatkozata arról, hogy az ERIC-et, a hozzáadottérték-adóról (HÉA) és a jövedéki adóról szóló irányelvek értelmében, nemzetközi szervezetnek ismeri el. Az ERIC létrehozása két lépésből áll:1. lépés: az ERIC-rendeletben megállapított követelményeknek való megfelelés ellenőrzése. A Bizottságnak független szakértők segítségével értékelnie kell a kérelmet, és visszajelzést kell adnia a kérelmezőnek;2. lépés: az ERIC létrehozása iránti kérelem a Bizottságnak címezve. Ez alapján a Bizottság kikéri az ERIC bizottság véleményét és elkészíti határozatát, amelyről ezután értesítik a kérelmezőket, majd azt közzéteszik az Európai Unió Hivatalos Lapjában. A 723/2009/EU rendeletet módosította az 1261/2013/EU rendelet annak érekében, hogy a társult országok hozzájárulásai teljes mértékben tükröződjenek a tagsággal kapcsolatos, illetve a szavazati jogokban. Ellentétben a közös technológiai kezdeményezést megvalósító közös vállalkozásokkal (ktk kv-k), amelyekben az EU szisztematikusan tag, az EU nem feltétlenül tagja az ERIC-nek.
MIKORTÓL HATÁLYOS A RENDELET?
A rendelet 2009. augusztus 28., péntek óta van hatályban.
HÁTTÉR
Ez a rendelet egyike a 2007. április 4-i, az EKT-ről közreadott zöld könyvet követő stratégiai kezdeményezéseknek. Ez a kezdeményezés hozzájárul a hetedik kutatási keretprogram (2007–2013) „Kutatási infrastruktúra” alprogramjának és a „Horizont 2020” kutatási és innovációs keretprogramjának (2014–2020) megvalósításához. Az ERIC létrehozása előnyökkel jár az Európai Kutatási Térség (EKT) fejlődését illetően, mivel foglalkozik a szűk keresztmetszetekkel, például a szétaprózottsággal és a regionalizálással a kutatási infrastruktúra ezen osztályának létrehozására, finanszírozására és működtetésére vonatkozó szabályok terén. A mai napig 21 ERIC-et hoztak létre. További információk a következő oldalon állnak rendelkezésre:ERIC gyakorlati útmutatások (Európai Bizottság)Európai kutatási infrastruktúráért felelős konzorcium (Európai Bizottság).
KULCSFOGALMAK
Társult ország: olyan nem uniós ország, amely részese az EU-val létrejött nemzetközi megállapodásnak, amelynek értelmében és amely alapján az érintett ország pénzügyi hozzájárulást nyújt a közösségi kutatási, technológiafejlesztési és demonstrációs programok egészéhez vagy egy részéhez.
FŐ DOKUMENTUM
A Tanács 723/2009/EK rendelete (2009. június 25.) az európai kutatási infrastruktúráért felelős konzorcium (ERIC) közösségi jogi keretéről (HL L 206., 2009.8.8., 1–8. o.)
Az 723/2009/EK rendelet későbbi módosításait belefoglalták az eredeti szövegbe. Ez az egységes szerkezetbe foglalt változat kizárólag tájékoztató jellegű.
KAPCSOLÓDÓ DOKUMENTUMOK
A Bizottság (EU) 2019/1854 végrehajtási határozata (2019. október 29.) a Biológiai és Orvosi Tudományok Képalkotó Technológiáinak Európai Kutatási Infrastruktúrája – Euro-BioImaging Európai Kutatási Infrastruktúra-konzorcium (Euro-BioImaging ERIC) létrehozásáról (HL L 285., 2019.11.6., 9–13. o.)
A Bizottság (EU) 2018/1732 végrehajtási határozata (2018. október 30.) az „Európai Lemezmegfigyelő Rendszer” európai kutatási infrastruktúra-konzorcium (EPOS ERIC) létrehozásáról (HL L 288., 2018.11.16., 10–14. o.)
A Bizottság Jelentése az Európai Parlamentnek és a Tanácsnak — Második jelentés az európai kutatási infrastruktúráért felelős konzorcium (ERIC) közösségi jogi keretéről szóló, 2009. június 25-i 723/2009/EK tanácsi rendelet alkalmazásáról (COM(2018) 523 final, 2018.7.6.)
A Bizottság (EU) 2018/499 végrehajtási határozata (2018. március 20.) a „Kémiai Biológiai Nyílt Szűrési Platformok Európai Infrastruktúrája” európai kutatási infrastruktúra-konzorcium (EU-OPENSCREEN ERIC) létrehozásáról (HL L 82., 2018.3.26., 8–12. o.)
A Bizottság (EU) 2018/272 végrehajtási határozata (2018. február 20.) A „Tengeri Biológiai Erőforrások Európai Központja” európai kutatási infrastruktúra-konzorcium (EMBRC-ERIC) létrehozásáról (HL L 51., 2018.2.23., 17–22. o.)
A Bizottság (EU) 2017/1213 végrehajtási határozata (2017. július 4.) az Integrált Strukturális Biológia – Európai Kutatási Infrastruktúra-konzorcium (Instruct-ERIC) létrehozásáról (HL L 173., 2017.7.6., 47–52. o.)
Lásd az egységes szerkezetbe foglalt változatot.
A Bizottság (EU) 2017/996 végrehajtási határozata (2017. június 9.) az Európai Szén-dioxid-leválasztó és Tároló Laboratórium Európai Kutatási Infrastruktúra-konzorcium (ECCSEL ERIC) létrehozásáról (HL L 149., 2017.6.13., 91–97. o.)
A Bizottság (EU) 2017/995 végrehajtási határozata (2017. június 9.) az Európai Társadalomtudományos Adatarchívumok Konzorciuma európai kutatási infrastruktúra-konzorcium (CESSDA ERIC) létrehozásáról (HL L 149., 2017.6.13., 85–90. o.)
A Bizottság (EU) 2017/499 végrehajtási határozata (2017. március 17.) a „Biodiverzitás- és Ökoszisztéma-kutatás Európai Elektronikus Tudományos és Technológiai Infrastruktúrája” európai kutatási infrastruktúra-konzorcium (LifeWatch ERIC) létrehozásáról (HL L 76., 2017.3.22., 35–39. o.)
A Bizottság (EU) 2016/1757 végrehajtási határozata (2016. szeptember 29.) az Európai Multidiszciplináris Tengerfenék- és Vízoszlop-megfigyelő Hálózat Európai Kutatási Infrastruktúra-konzorcium (EMSO ERIC) létrehozásáról (HL L 268., 2016.10.1., 113–117. o.)
A Bizottság (EU) 2015/2097 végrehajtási határozata (2015. október 26.) az „Integrált Szén-dioxid-figyelő Rendszer” európai kutatási infrastruktúra-konzorcium (ICOS ERIC) létrehozásáról (HL L 303., 2015.11.20., 19–34. o.)
A Bizottság (EU) 2015/1478 végrehajtási határozata (2015. augusztus 19.) az Európai Spallációs Neutronforrás-központ európai kutatási infrastruktúra-konzorciumként (Európai Spallációs Neutronforrás-központ ERIC) történő létrehozásáról (HL L 225., 2015.8.28., 16–48. o.)
A Bizottság 2014/923/EU végrehajtási határozata (2014. december 12.) a Nagyon Hosszú Bázisvonalú Interferometria Közös Intézet európai kutatási infrastruktúra-konzorciumként (JIV ERIC) történő létrehozásáról (HL L 363., 2014,12.18., 156–169. o.)
A Bizottság 2014/526/EU végrehajtási határozata (2014. augusztus 6.) a művészeteket és bölcsészettudományt szolgáló digitális kutatási infrastruktúra európai kutatási infrastruktúra-konzorciumként (DARIAH ERIC) való létrehozásáról (HL L 239., 2014.8.12., 64–80. o.)
A Bizottság 2014/392/EU végrehajtási határozata (2014. június 24.) a Közép-európai Kutatási Infrastruktúra-konzorcium (CERIC ERIC) (HL L 184., 2014.6.25., 49–62. o.)
A Bizottság 2014/261/EU végrehajtási határozata (2014. május 5.) az Euro-Argo Kutatási Infrastruktúra európai kutatási infrastruktúra-konzorciumként (Euro-Argo ERIC) történő létrehozásáról (HL L 136., 2014.5.9., 35–50. o.)
A Bizottság 2013/713/EU végrehajtási határozata (2013. november 29.) az Európai Klinikai Kutatási Infrastruktúra-hálózat (ECRIN) európai kutatási infrastruktúra-konzorciumként (ECRIN ERIC) történő létrehozásáról (HL L 324., 2013.12.5., 8–20. o.)
A Bizottság 2013/701/EU végrehajtási határozata (2013. november 22.) a Biobankok és Biomolekuláris Erőforrások Kutatási Infrastruktúra Konzorcium (BBMRI ERIC) európai kutatási infrastruktúra konzorciumként történő létrehozásáról (HL L 320., 2013.11.30., 63–80. o.)
A Bizottság 2013/700/EU végrehajtási határozata (2013. november 22.) az Európai Társadalomtudományi Elemzések európai kutatási infrastruktúra-konzorciumként (ESS ERIC) való létrehozásáról (HL L 320., 2013.11.30., 44–62. o.)
A Bizottság 2013/640/EU végrehajtási határozata (2013. november 7.) a Magas Szintű Transzlációs Klinikai Kutatás Európai Infrastruktúrájának európai kutatásiinfrastruktúra-konzorciumként (EATRIS ERIC) való létrehozásáról (HL L 298., 2013.11.8., 38–47. o.)
A Bizottság 2012/136/EU határozata (2012. február 29.) a Közös Nyelvi Erőforrások és Technológiai Infrastruktúra Európai Kutatási Infrastruktúra-konzorcium (Clarin ERIC) létrehozásáról (HL L 64., 2012.3.3., 13–28. o.)
A Bizottság 2011/166/EU határozata (2011. március 17.) a SHARE-ERIC létrehozásáról (HL L 71., 2011.3.18., 20–31. o.)
Lásd az egységes szerkezetbe foglalt változatot.
utolsó frissítés 28.02.2020